Eksportchaufførernes Landsklub under fagforbundet 3F fralægger sig ethvert ansvar for blokaderne mod færgerne Stena Saga og Color Festival, der ikke kan komme af med passagerer og gods i havnen i Frederikshavn. Det siger bestyrelsesmedlem i Landsklubben Vagn Andersen. - Vi har intet med det at gøre. Det er en selvbestaltet gruppe af utilfredse lastbilchauffører, som ikke er organiseret hos os, siger Vagn Andersen til Ritzau. Chaufførerne er vrede over en lang række punkter. Heriblandt nye køre-hviletidsregler og kæmpebøder. Chaufførernes plan er, at godstrafikken skal lammes totalt, så der ikke er varer i butikkerne om få dage, oplyser de til TV2/Nord. Senere søndag ventes også grænseovergangene at blive blokeret. Politiet i Frederikshavn er på vej til at fjerne blokaden. Det har ikke været muligt at træffe talsmanden for de vrede chauffører, Per Thuesen. /ritzau/

Referat:
Eksportchaufførernes Landsklub under fagforbudnet 3F fralægger sig ethvert ansvar for blokade mod færger. Det er en selvbestaltet gruppe, lyder det.